ועדת הכספים, כנסת 23, פרוטוקול מספר 66, 2020-06-15 10:30

משה גפני: בוקר טוב, אני מתכבד לפתוח את ישיבת ועדת הכספים.

משה גפני: הסעיף הראשון, מינוי מנהל כללי לכנסת בהתאם לסעיף 12 ולסעיף 41 לחוק שירות המדינה (מינויים), התשי"ט-1959.

משה גפני: לפי החוק מי שמציע ומי שמבקש את האישור הזה הוא יושב-ראש הכנסת יריב לוין, לכן אני מתכבד להעביר לך, אדוני יושב-ראש הכנסת, את הנושא, כדי שתסביר לחברי הוועדה על המנכ"ל החדש שאתה מבקש להביא.

משה גפני: בבקשה.

יריב לוין: תודה רבה, אדוני היושב-ראש, תודה רבה על כינוס הישיבה.

יריב לוין: בוקר טוב לכולם.

יריב לוין: ראשית אני רוצה לפתוח בדברי תודה למנכ"ל המכהן, לאלברט סחרוביץ'.

יריב לוין: אני חושב שבתקופת הכהונה שלו הוא הטביע חותם בהתנהלות הכללית ובדברים הפיזיים-מוחשיים שהוא עשה והוביל כאן.

יריב לוין: אני חושב שהכנסת בתקופתו עשתה התקדמות חשובה בהרבה מאוד תחומים.

יריב לוין: מה שבעיני לא פחות חשוב זה שהוא הקדיש הרבה מאוד לעתיד - החל מפרויקט כנסת 2040, ועוד שורה ארוכה של פרויקטים אחרים שישפיעו על הכנסת לשנים הבאות.

יריב לוין: אני חושב שהוא באמת ראוי להערכה גדולה על העבודה הטובה והחשובה שהוא עשה כאן לאורך השנים.

יריב לוין: אני מבקש להביא בפניכם ומבקש את אישורכם למינויו של סמי בקלש לתפקיד מנכ"ל הכנסת.

יריב לוין: כפי שיכולתם לראות בקורות החיים של סמי, מדובר באדם שכיהן בשורה ארוכה מאוד של תפקידי ניהול.

יריב לוין: מה שבעיני חשוב מאוד זה שהוא מגיע עם פרספקטיבה רחבה מאוד של עולם הניהול מצד אחד, והיכרות ייחודית ומורכבת של המגזר הציבורי מהצד השני.

יריב לוין: סמי כיהן בשורה ארוכה מאוד של דירקטוריונים כיושב-ראש, כחבר.

יריב לוין: הוא היה גם בעולם הפיננסי.

יריב לוין: אני יכול לומר לכם שהוא אפילו כיהן כדירקטור במרכז ספורט שמופעל על ידי חברה שאשתי עובדת בה כשכירה.

יריב לוין: אפילו עד לשם הוא הגיע.

יריב לוין: הוא באמת עשה את כל התפקידים האלה בהצלחה רבה, בהערכה רבה, ועל כך תעיד העובדה שהוא פעם אחר פעם מתבקש למלא תפקידים נוספים בחברות הגדולות ביותר במשק.

יריב לוין: יש שתי נקודות בניסיון של סמי שהן בעיני חשובות מאוד.

יריב לוין: הראשונה היא ההיכרות המעמיקה שלו עם עולם העובדים ויחסי העבודה, וזה מעבר לתפקידים הניהוליים שהוא עשה.

יריב לוין: צריך לומר שכדירקטור בסלקום הוא מכהן כנציג העובדים בדירקטוריון.

יריב לוין: אני חושב שזאת הבעת האמון הכי גדולה שיכולה להיות בבן אדם.

יריב לוין: לא רק על הכישורים והידע המקצועי שלו, אלא גם על האכפתיות שלו מהעובדים שעובדים בארגון.

יריב לוין: אני חושב שלכנסת יש נכס ענק, שזה העובדים שלה.

יריב לוין: חשוב מאוד שיהיה כאן מנכ"ל שמבין את הצרכים, מבין את הבעיות, יודע להידבר עם ועד העובדים ועם העובדים עצמם ברמה האישית.

יריב לוין: לסמי תהיה תרומה מאוד חשובה במובן הזה.

יריב לוין: המישור השני הוא הידע העצום שלו בתחום הכספי.

יריב לוין: מעבר להשכלה הפורמאלית כרואה חשבון, הוא כיהן כסמנכ"ל כספים בשורה של גופים.

יריב לוין: זה לא סוד שאנחנו הולכים להיכנס לתקציב מאוד מורכב, בכלל לתקופה שעלולה להיות תקופה מאוד מאתגרת מבחינה תקציבית.

יריב לוין: הכנסת היא גוף עם תקציב מאוד מאוד גדול, עם מערכות גדולות ומורכבות.

יריב לוין: אני חושב שלאדם שיש ניסיון עצום בתחום הזה יש בהחלט יתרון בתקופה הזאת שאנחנו נמצאים בה.

יריב לוין: אני חושב שהמינוי הזה יוכל להצעיד את הכנסת קדימה בהרבה מאוד מובנים.

יריב לוין: אני שמח לראות אדם שמוכן לבוא מתוך כל התפקידים האלה לתוך השירות הציבורי כדי לתרום.

יריב לוין: גם זה לא מובן מאליו.

יריב לוין: אני חושב שזו גם אמירה חשובה שהכנסת תוכל להקרין כלפי חוץ.

יריב לוין: אני מבקש את אישורכם.

יריב לוין: אני בטוח שנתברך בעשייה של סמי במידה ואכן מינויו יאושר.

משה גפני: תודה רבה, אדוני יושב-ראש הכנסת.

משה גפני: מר סמי בקלש, בקשה תציג את עצמך.

סמי בקלש: קוראים לי סמי בקלש, נשוי לסמדר ואב לשלושה ילדים.

סמי בקלש: זה אתגר גדול עבורי, כבוד גדול מאוד.

סמי בקלש: אני חושב שהתפקיד הזה בתקופת קורונה עוד יותר מאתגר.

סמי בקלש: כפי שאני רואה אותו בעיקר, זה לתת שירות ואפשרות לכנסת לעבוד כדי לתת את מטרותיה לציבור.

עודד פורר: אני רוצה לברך את יושב-ראש הכנסת.

עודד פורר: אני חושב שהמינוי הזה, שהוא קצת מחוץ לקופסא של מה שהתרגלנו לראות הרבה פעמים, הוא חיובי.

עודד פורר: אני מברך על זה שמגיע אדם דווקא מהשוק הפרטי.

עודד פורר: יש לו אמנם פעילות ציבורית התנדבותית לא מעטה, אבל יש לו הרבה מאוד ניסיון בשוק הפרטי.

עודד פורר: אני חושב שזה יועיל למערכות האלו.

עודד פורר: אני מקווה שיהיה שיתוף פעולה טוב.

עודד פורר: בהחלט אתגר לא פשוט לנהל את הכנסת בימים האלה.

בצלאל סמוטריץ': אני רוצה להצטרף לברכות ולאחל להצלחה.

בצלאל סמוטריץ': אני רוצה להצטרף להוקרת הטוב של יושב-ראש הכנסת למנכ"ל היוצא.

בצלאל סמוטריץ': אני רוצה לנצל את ההזדמנות הזאת ולומר שכפי שהמינוי הראוי הזה מתבצע כאן בלי ועדות מינויים, בלי שופטים שמחליטים האם המועמד ראוי או לא, כך ראוי שיהיה גם בממשלה, שגם מינוייה יבואו בלי הסאגות המיותרות, המשפילות והמגוחכות.

אחמד טיבי: אני רוצה לפתוח דווקא בלומר תודה לאלברט, למנכ"ל שמסיים את תפקידו.

אחמד טיבי: הוא ניהל את הכנסת ברמה המינהלתית בצורה מקצועית, הוא הצליח לקשור קשרים עם כל חלקי הבית ולדאוג לעובדים.

אחמד טיבי: אני אומר לו כאן הרבה תודה.

אחמד טיבי: לגבי סמי, מעודד אותי שהוא דרום אמריקאי במקור.

אחמד טיבי: אני מקווה שאתה עונה על המכנה המשותף של דרום האמריקאיים בארץ.

אחמד טיבי: מלבד העובדה שהבניין הזה צריך להיות מנוהל ביד רמה ובאופן מקצועי, חשוב לדאוג לעובדי הכנסת.

אחמד טיבי: לא רק לחברי הכנסת, שאני אחד מהם, אלא לעובדי הכנסת, לעוזרים, לעוזרות, ליועצים, לעובדי המשק.

אחמד טיבי: אני בטוח שלאור הרזומה המרשים שלך הנקודה הזאת תהיה שם.

אחמד טיבי: חשוב שתהיה בקשר טוב עם כלל חברי הבית.

אחמד טיבי: אנחנו רוצים לעזור לך כדי שתצליח.

אחמד טיבי: תודה ליריב על הבחירה.

איתן גינזבורג: אני רוצה להצטרף לברכות למנכ"ל המיועד.

איתן גינזבורג: אמרתי ליושב ראש הכנסת שהבחירה שלו מאוד מאוד טובה, גם מכיוון שהוא בחר תושב רעננה, גם מכיוון שהוא בחר בדרום אמריקאי.

איתן גינזבורג: אמנם הוא קצת פישל בזה שהוא בחר אורגוואי, לא ארגנטינאי, אבל לאור העובדה שמדובר בסמי בקלש אנחנו נסלח לו על זה.

איתן גינזבורג: אני מכיר טוב את סמי.

איתן גינזבורג: לאור הכישורים, הידע והניסיון שיש לסמי, אין לי ספק שהוא יביא את כל היכולות והסגולות הטובות שלו לתוך התפקיד.

איתן גינזבורג: יש הרבה מאוד אתגרים בכנסת דווקא בתקופת קורונה, לראות איך הפרלמנט הזה עובד כמקום חשוב שצריך לפעול.

איתן גינזבורג: הכנסת תמיד צריכה לפעול, לא משנה באיזו סיטואציה, וזה אחד האתגרים שעומדים בפניך.

איתן גינזבורג: הרבה מאוד הצלחה, סמי, וברכות גם ליושב-ראש על הבחירה.

מיקי לוי: לאלברט, המשך דרך מוצלחת.

מיקי לוי: ברכות ליושב-ראש הכנסת על הבחירה.

מיקי לוי: אספתי מודיעין לפני שקורות החיים שלו הונחו על השולחן.

מיקי לוי: כבר פרסמתי למי שיכולתי במסדרונות הכנסת שהאיש הוא איש ראוי.

מיקי לוי: אני שמח שיש לך נגיעה בנושא של כוח אדם.

מיקי לוי: הוועדה הזאת ניהלה יחד עם היושב-ראש מאבקים לא פשוטים לטובת עובדי הכנסת.

מיקי לוי: אני שמח שבא מישהו שמבין עניין.

מיקי לוי: בהצלחה מכל הלב.

ינון אזולאי: אני רוצה להודות למנכ"ל היוצא אלברט סחרוביץ'.

ינון אזולאי: אדם ראוי, אדם שעשה עבודה טובה, ועל כך מגיע לו ישר כוח.

ינון אזולאי: ברכות למנכ"ל הנכנס סמי וליושב-ראש על הבחירה.

ינון אזולאי: שלא תצא תקלה תחת ידך, ושתמשיך לדאוג לעובדים.

אופיר כץ: שיהיה לך המון בהצלחה.

אופיר כץ: בהחלט עבודה מאתגרת לדאוג לעובדי הכנסת.

אופיר כץ: הם אלה שסביבנו כל הזמן דואגים לבית הזה.

אופיר כץ: זו לא תהיה העבודה היחידה שלך.

אופיר כץ: חלק נכבד מהעבודה זה הצקות מעצבנות שלנו חברי הכנסת על כל מיני עניינים טכניים.

אופיר כץ: בהזדמנות הזאת אני רוצה להודות למנכ"ל היוצא אלברט סחרוביץ', על כך שעשה עבודה יוצאת מן הכלל.

אופיר כץ: היינו בקשר איתו.

אופיר כץ: הוא דאג לכל דבר, לכל עניין.

אופיר כץ: גם בשביל עובדי הכנסת הוא נלחם מול הגופים הרלוונטיים.

אופיר כץ: אנחנו זוכרים מה שהיה עם ההסתדרות.

אופיר כץ: אני מאחל לאלברט הצלחה בהמשך הדרך.

שלמה קרעי: אני רוצה לברך את מנכ"ל הכנסת היוצא אלברט סחרוביץ' שיצליח בהמשך דרכו.

שלמה קרעי: אני שמח שרואה חשבון נכנס להיות מנכ"ל הכנסת.

שלמה קרעי: רואי חשבון הם אנשים מאוד מקצועיים וטובים.

שלמה קרעי: אני בטוח שאם יריב בחר אותך למנכ"ל, זה אומר שאתה איש שעשוי ללא חת.

שלמה קרעי: הכנסת נמצאת בתהפוכות, יש ניסיון לבצר את מעמדה.

שלמה קרעי: יריב שנכנס לתפקיד יושב-ראש הכנסת יהיה אמון על הנושא הזה, כי זה נושא שהוא מאוד מאוד מהותי לכל אזרחי מדינת ישראל.

שלמה קרעי: אני בטוח שאם הוא בחר אותך אתה תהיה לו כתף מאוד משמעותית בביצור מעמדה של הכנסת, בביצור מעמדם של חברי הכנסת.

שלמה קרעי: עלה והצלח.

משה גפני: אני מברך אותך סמי בקלש על זה שאתה אמור בתוך כמה דקות להתמנות למנכ"ל הכנסת, שזה תפקיד מאוד מרכזי.

משה גפני: זה לא רק חברי הכנסת, זה גם עובדי כנסת.

משה גפני: מדובר בעובדים מסורים שעושים פה עבודה.

משה גפני: פעמים רבות הם עושים עבודה שאי אפשר לתאר, פעמים רבות הם נמצאים ימים ולילות.

משה גפני: חשוב מאוד מי עומד מול המציאות הזאת.

משה גפני: נראה לי שאתה תדע לדבר איתם, שאתה תדע לקרב אותם.

משה גפני: נראה לי שהם לא יראו בך מישהו זר אלא כחלק מהמערכת.

משה גפני: אני חושב שעשה נכון יושב-ראש הכנסת יריב לוין שבחר אותך להיות מנכ"ל הכנסת.

משה גפני: המנכ"ל הקודם אלברט סחרוביץ' היה מעורה בתוך כל מה שהיה כאן, במיוחד בתקופה הזאת.

משה גפני: אנחנו נמצאים בתקופה קשה מאוד.

משה גפני: קשה מאוד לנהל את הכנסת, זה לא סיפור פשוט, כי צריך לשמור על הבריאות של כולם, לא להדביק ולא להידבק, ומצד שני צריך להפעיל אנשים.

משה גפני: לא קל, לא פשוט.

משה גפני: אני מברך אותך שיהיה לך בהצלחה בעניין הזה.

משה גפני: אני רוצה לעשות ישיבת פרידה לאלברט, הוא היה פה הרבה שנים, עשה עבודה נאמנה.

משה גפני: אנחנו גם בחרנו אותו.

משה גפני: זו לא פעם ראשונה שוועדת הכספים מאשרת מינוי מנכ"ל.

משה גפני: אני שמח על זה שאתה המועמד של יושב-ראש הכנסת להיות המנכ"ל.

משה גפני: אנחנו נשתף פעולה.

משה גפני: נעשה הכל על-מנת שתצליח לטובת הכנסת, לטובת חברי הכנסת, לטובת העובדים בכנסת.

משה גפני: שיהיה לך בהצלחה, אני מברך אותך על המינוי החדש.

משה גפני: אני מברך אותך שתצליח בכל אשר תפנה ותעשה.

משה גפני: תודה רבה.

סמי בקלש: תודה רבה לכולם.

משה גפני: אנחנו עוברים להצבעה על מינויו של סמי בקלש החל מכ"ט בסיון התש"ף, 21.6.2020.

משה גפני: מי בעד אישור סמי בקלש למנכ"ל הכנסת, ירים את ידו?

משה גפני: מי נגד, מי נמנע?

משה גפני: אושר.

משה גפני: סמי בקלש, אדוני יושב-ראש הכנסת, נבחר פה אחד.

משה גפני: אני מברך את המנכ"ל החדש שיצליח.

משה גפני: תודה רבה, אדוני יושב-ראש הכנסת.

יריב לוין: תודה רבה.

יריב לוין: אני חושב שהבניין הזה ראוי לטוב ביותר.

סמי בקלש: תודה רבה על האמון ועל הפרגון.

סמי בקלש: אני מקווה שאני אעמוד בכל הציפיות, אפילו קצת יותר מזה, והזמן יעשה את שלו.

משה גפני: תודה רבה.